b'\n_START_ARTICLE_\nBerlyno konferencija\n_START_PARAGRAPH_\nBerlyno konferencija (vok. Kongokonferenz)\xc2\xa0\xe2\x80\x93 nuo 1884 m. lapkri\xc4\x8dio 15 d. iki 1885\xc2\xa0m. vasario 26 d. Berlyne vykusi konferencija, kurios metu Europos valstyb\xc4\x97s i\xc5\xa1sidalino savo interes\xc5\xb3 zonas Afrikoje. \xc5\xa0is susitikimas yra laikomas naujojo imperializmo, kilusio XIX a., prad\xc5\xbeia._NEWLINE_Oto von Bismarko suvienytoje Vokietijos imperijoje, Portugalijos iniciatyva buvo prad\xc4\x97tas naujas \xc5\xbeemyno kolonizavimo etapas. Iki susitarimo 80% Afrikos buvo valdoma vietini\xc5\xb3 ar pagal vietinius papro\xc4\x8dius, ta\xc4\x8diau po \xc4\xafvykusio Afrikos pasidalinimo buvo panaikintos beveik visos veikusios autonomijos ar savivaldos institucijos. J\xc5\xb3 kontrol\xc4\x99 per\xc4\x97m\xc4\x97 europie\xc4\x8diai.\n_START_SECTION_\nKonferencijos i\xc5\xa1takos\n_START_PARAGRAPH_\nXIX am\xc5\xbeiuje Afrika europie\xc4\x8diams dar vis buvo nepilnai i\xc5\xa1tyrin\xc4\x97ta teritorija pilna \xe2\x80\x9ebalt\xc5\xb3j\xc5\xb3 d\xc4\x97mi\xc5\xb3\xe2\x80\x9c. Dauguma Europos imperij\xc5\xb3 jau tur\xc4\x97jo savo kolonij\xc5\xb3 \xc5\xa1iame \xc5\xbeemyne, ta\xc4\x8diau jos driek\xc4\x97si pakrant\xc4\x97mis, beveik ne\xc4\xafsisavinant gilesni\xc5\xb3 teritorij\xc5\xb3. \xc4\xaesib\xc4\x97g\xc4\x97janti pramon\xc4\x97s revoliucija reikalavo vis daugiau resurs\xc5\xb3, kuriuos gal\xc4\x97jo par\xc5\xabpinti u\xc5\xbej\xc5\xabrio teritorijos. Kolonij\xc5\xb3 svarba augo, tuo pa\xc4\x8diu didino Europos valstybi\xc5\xb3 tarpusavio trint\xc4\xaf d\xc4\x97l \xc4\xaftakos zon\xc5\xb3._NEWLINE_1830\xc2\xa0m. pranc\xc5\xabzai u\xc5\xbekariavo Al\xc5\xbeyr\xc4\x85 taip suduodami skaud\xc5\xb3 sm\xc5\xabg\xc4\xaf paskutiniems laisviesiems Berber\xc5\xb3 piratams._NEWLINE_1876 belg\xc5\xb3 karalius Leopoldas II pasinaudodamas paties \xc4\xafkurta Tarptautine Afrikos asociacija prad\xc4\x97jo didinti \xc4\xaftak\xc4\x85 Centrin\xc4\x97je Afrikos dalyje ties pusiauju. Prisidengdami filantropiniais tikslais belgai \xc4\xafsitvirtino regione ir v\xc4\x97liau \xc4\xafk\xc5\xabr\xc4\x97 Laisv\xc4\x85j\xc4\x85 Kongo valstyb\xc4\x99._NEWLINE_\xc5\xa0iame regione tur\xc4\x97ti \xc4\xaftakos nor\xc4\x97jo ir kitos \xc5\xa1alys, pranc\xc5\xabzai 1881\xc2\xa0m. \xc4\xafk\xc5\xabr\xc4\x97 Brazavilio miest\xc4\x85. Jie kartu su portugalais labai prisid\xc4\x97jo ties Kongo imperijos \xc5\xbelugimo._NEWLINE_Prisidengdami pagalba Osman\xc5\xb3 imperijai britai 1882\xc2\xa0m. atvyko \xc4\xaf Egipt\xc4\x85 mal\xc5\xa1inti Urabi sukilimo. Galiausiai jie per\xc4\x97m\xc4\x97 Egipto ir Sueco kanalo, kur\xc4\xaf vald\xc4\x97 iki II pasaulinio karo pabaigos, kontrol\xc4\x99.'